Valensijos ežeras
Valensijos ežeras (isp. Lago de Valencia), Takarigva (Tacarigua) – nenuotakus ežeras šiaurės Venesueloje, Aragvos ir Karabobo valstijose. Telkšo 410 m aukštyje virš jūros lygio, Aragvos slėnyje tarp Venesuelos Pakrantės Kordiljeros kalnagūbrių. Ilgis 30 km, gylis iki 39 m. Krantai žemi, ežere daug salų (dalis jų gyvenamos). Laivyba. Ežeras užterštas organinėmis atliekomis, dėl ko jo vanduo druskėja, vyksta eutrofikacija.